Forslag til Rådets direktiv om anvendelse af udlejningskøretøjer uden fører til godstransport ad landevej (95/C 80/05) (Tekst af betydning for EØS) KOM(95) 2 endelig udg. - 95/0012(SYN)

(Forelagt af Kommissionen den 14. februar 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I forbindelse med de nye ændringer og med henblik på større klarhed og gennemskuelighed foretages en omformning af Rådets direktiv 84/647/EØF af 19. december 1984 om anvendelse af udlejningskøretøjer uden fører til godstransport ad landevej (1);

under hensyntagen til nærhedsprincippet må der handles på EU-niveau med henblik på at ophæve hindringer overalt i EU;

makroøkonomisk set vil anvendelsen af udlejningskøretøjer i visse situationer åbne mulighed for optimal ressourcefordeling og vil samtidig begrænse spild af produktionsfaktorer;

mikroøkonomisk set vil anvendelsen af udlejningskøretøjer til godstransport tilføre tilrettelæggelsen af transporten et element af smidighed og vil således øge virksomhedernes produktivitet;

godstransport i det indre marked bør lettes;

det bør være muligt for en virksomhed at leje et køretøj i en anden medlemsstat end den, hvori den er etableret, med henblik på at udføre internationale godstransportoperationer;

medlemsstaterne må ikke længere undtage transport for egen regning med køretøjer, hvis tilladte totalvægt overstiger 6 tons, fra direktivets anvendelsesområde;

Rådets direktiv 84/647/EØF indeholder restriktive bestemmelser om de to ovennævnte spørgsmål, hvis ophævelse ville muliggøre bedre finansiel administration og nedskære omkostningerne for operatører, der arbejder for egen eller for fremmed regning;

Rådets direktiv 93/89/EØF af 25. oktober 1993 om opkrævning i medlemsstaterne af afgifter på visse køretøjer, der anvendes til vejgodstransport samt af vejafgifter og brugsafgifter for benyttelse af visse infrastrukturer (2), anfører de »afgifter på køretøjer«, som findes i alle medlemsstaterne;

afgifterne i forbindelse med vejtransport er endnu ikke tilstrækkeligt harmoniserede i medlemsstaterne, så for at undgå enhver forvridning inden for international transport på grund af afgifter, må medlemsstaterne have mulighed for - med henblik på at undgå permanent anvendelse af udlejningskøretøjer - i påkommende tilfælde at begrænse varigheden af lejekontrakter for udlejningskøretøjer, der er lejet i en anden medlemsstat end lejerens etableringsstat;

gennemførelsen af dette direktiv må følge og eventuelt opfølges af nye handlinger på området på grundlag af en rapport, der udarbejdes af Kommissionen -

UDSTEDT FØLGENDE DIREKTIV:

Artikel 1

I forbindelse med dette direktiv forstås ved:

- køretøj: et motorkøretøj, en påhængsvogn, en sættevogn eller et vogntog der udelukkende er bestemt til godstransport

- udlejningskøretøj: et køretøj, der mod vederlag og i et givet tidsrum stilles til rådighed for en virksomhed, der udfører godstransport ad landevej for fremmed eller for egen regning, på grundlag af en kontrakt indgået med den virksomhed, der stiller køretøjet til rådighed

- afgifter på køretøjer: de afgifter, der defineres i artikel 3 i Rådets direktiv 93/89/EØF.

Artikel 2

Hver medlemsstat tillader på sit område, at der i trafik mellem medlemsstaterne anvendes køretøjer, der er lejet af virksomheder, som er etableret på en medlemsstats område, såfremt:

1) køretøjet er indregistreret eller taget i brug i overensstemmelse med lovgivningen i den medlemsstat, hvor køretøjet er lejet

2) kontrakten kun vedrører udlejning af et køretøj uden fører og ikke er ledsaget af en kontrakt indgået med samme virksomhed om beskæftigelse af personale til at føre eller ledsage køretøjet

3) udlejningskøretøjet i hele lejeperioden udelukkende står til rådighed for den virksomhed, der skal benytte det

4) udlejningskøretøjet føres af ansatte i den virksomhed, som benytter det

5) overholdelse af ovennævnte betingelser godtgøres ved følgende dokumenter, som skal forefindes i køretøjer:

a) lejekontrakten eller et bekræftet uddrag af denne kontrakt, hvori bl.a. er anført udlejerens navn, lejerens navn, lejekontraktens dato og varighed samt kendetegn for køretøjet

b) såfremt det ikke er føreren selv, der har lejet køretøjet, førerens ansættelseskontrakt eller et bekræftet uddrag af denne kontrakt, hvori bl.a. er anført arbejdsgiverens navn, den ansattes navn, ansættelseskontraktens dato og varighed, eller en nylig udstedt lønseddel.

De under litra a) og b) omhandlede dokumenter kan i givet fald erstattes af et tilsvarende dokument, der er udstedt af medlemsstatens kompetente myndigheder.

Artikel 3

Medlemsstaterne kan, for at undgå at udlejningskøretøjer anvendes vedvarende, indføre bestemmelser, der begrænser varigheden af lejekontrakter for køretøjer, der lejes i en anden medlemsstat end lejerens etableringsstat med henblik på at udføre international transport. Lejekontrakten kan under ingen omstændigheder begrænses til mindre end to måneder.

Artikel 4

Dette direktiv berører ikke sådanne bestemmelser i en medlemsstat, ved hvilke der med hensyn til anvendelse af udlejningskøretøjer er fastsat lempeligere betingelser end de i artikel 2 anførte.

Artikel 5

En virksomhed, som lejer et køretøj, skal ikke registrere det i den medlemsstat, hvori han er etableret, eller betale afgifter på dette køretøj i medlemsstaten, som defineret i artikel 1.

Artikel 6

Med forbehold af artikel 2 berører dette direktiv ikke anvendelsen af nationale og fællesskabsregler vedrørende:

- markedsordningen for godstransport ad landevej for fremmed eller egen regning, herunder navnlig markedsadgang og fastsættelse af kvoter for transportkapaciteten

- betingelser inden for godstransport ad landevej

- prisdannelsen for udlejning

- indførsel af køretøjer

- betingelserne for adgang til at kunne udleje køretøjer, herunder erhvervsmæssig udlejning

- brugsafgifter

- moms.

Artikel 7

Kommissionen forelægger en rapport for Rådet før juli 1998 om gennemførelse af dette direktiv med henblik på at nå frem til en fuldstændig liberalisering af anvendelse af køretøjer til vejtransport.

På grundlag af konklusionerne i denne rapport og markedsstituationen efter eliminering af alle begrænsninger for cabotageoperationer vil Kommissionen før juli 1999 forelægge et ændringsforslag med henblik på at udvide direktivets anvendelsesområde.

Artikel 8

Direktiv 84/647/EØF ophæves hermed - under forbehold af medlemsstaternes gennemførelsesfrister som angivet i bilag I, B - på gennemførelsesdatoen, der er fastsat i artikel 9.

Henvisninger til det ophævede direktiv betragtes som henvisninger til dette direktiv og læses i henhold til korrelationstabellen i bilag II.

Artikel 9

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 1996. De underretter straks Kommissionen herom.

Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 10

Dette direktiv træder i kraft på tyvendedagen efter offentliggørelse i De Europæiske Fællesskabers Tidende.

Artikel 11

Dette direktiv er rettet til medlemsstaterne.

(1) EFT nr. L 335 af 22. 12. 1984, s. 72. Direktivet er ændret ved direktiv 90/398/EØF (EFT nr. L 202 af 31. 7. 1990, s. 46).

(2) EFT nr. L 279 af 12. 11. 1993, s. 32.

BILAG I

DEL A

Ophævede direktiver (artikel 8)

1. Direktiv 84/647/EØF undtagen artikel 6

2. Direktiv 90/398/EØF

DEL B

>TABELPOSITION>

BILAG II

>TABELPOSITION>